祈雪霧豬泉出城馬上作贈舒堯文
作者：蘇軾
朝代：宋

paragraphs: 三年走吳越，踏遍千重山。
朝隨白雲去，暮與棲鴉還。
翩如得木狖，飛步誰能攀。
一爲符竹累，坐老敲榜間。
此行亦何事，聊散腰脚頑。
浩蕩城西南，亂山如玦環。
山下野人家，桑柘雜榛菅。
歲晏風日暖，人牛相對閑。
薄雪不蓋土，麥苗稀可刪。
願君發豪句，嘲詼破天慳。